Twee vermeende rowers doodgeskiet | Maroela Media
Kol. Lungelo Dlamini, woordvoerder van die polisie, het gesê twee vermeende gewapende rowers is Dinsdagoggend omstreeks 09:00 in Main Reefweg doodgeskiet, een is gewond en drie is in hegtenis geneem. "Beamptes het beslag gelê op vier vuurwapens en twee motors, 'n BMW en 'n Opel. Een van die motors is vermoedelik in Soweto gekaap."
Beamptes het toegeslaan op die verdagtes wat in die twee motors gery het. Die verdagtes het vermoedelik saamgesweer om 'n gewapende roof te pleeg. "'n Jaagtog en 'n skietery het gevolg en die verdagtes is aangekeer. Geen polisiebeampte is tydens die operasie beseer nie," het Dlamini bygevoeg.
Die polisie ondervra tans die verdagtes wat in hegtenis geneem is, omdat hulle vermoedelik deel is van 'n bende wat by ernstige en gewelddadige misdade betrek word. "Een van die verdagtes is onder polisiebewaking by die hospitaal. Hulle staan tereg op aanklag van sameswering om 'n misdaad te pleeg, die besit van 'n gesteelde motor en die besit van ongelisensieerde vuurwapens. Hulle sal eersdaags in die hof verskyn."